PRITARTA

Klaipėdos miesto savivaldybės

tarybos 2013 m. d.

sprendimu Nr. T2-

**BENDRADARBIAVIMO SUTARTIS**

  Nr.

Klaipėda

Klaipėdos m. evangelikų liuteronų parapija, buveinės adresas Pylimo g. 2, LT-91249, Klaipėda, kodas 191827719 (toliau vadinama Parapija), atstovaujama Klaipėdos m. evangelikų liuteronų parapijos klebono Reincholdo Moro, ir Klaipėdos miesto savivaldybės administracija, buveinės adresas Liepų g. 11, Klaipėda, kodas 188710823 (toliau vadinama Savivaldybės administracija), atstovaujama Klaipėdos miesto savivaldybės administracijos direktorės Juditos Simonavičiūtės (Parapija ir Savivaldybės administracija toliau kartu vadinamos Šalimis, o kiekviena atskirai – Šalimi), atsižvelgdamos į tai kad:

(A) 2012 m. rugsėjo 4 d. Lietuvos Respublikos Ministro Pirmininko tarnyboje vykusiame pasitarime buvo nutarta pritarti nuostatai dėl Klaipėdos miesto evangelikų liuteronų Šv. Jono bažnyčios atstatymo ir paremti pastangas įgyvendinti minėtosios bažnyčios atstatymo projektą;

(B) Savivaldybė pritarė Klaipėdos m. evangelikų liuteronų bendruomenės pasiūlymams dėl XVI–XVIII a. miestiečių palaikų, surastų žemės sklype Turgaus g. 37, atliekant 2006 m. archeologinius tyrimus, perlaidojimo atstatomame Šv. Jono bažnyčios šventoriuje,

vadovaudamosi sąžiningumo, protingumo ir proporcingumo principais, siekdamos bendrų tikslų, sudarė šią bendradarbiavimo sutartį.

**I. SUTARTIES OBJEKTAS**

1. Bendradarbiavimas dėl Šv. Jono bažnyčios atkūrimo, siekiant bendrų tikslų: atkurti bažnyčios bokštą; perlaidoti XVI–XVIII a. miestiečių palaikus.

**II. ŠALIŲ ĮSIPAREIGOJIMAI**

2. **Šalys susitaria:**

2.1. bendrai ieškoti finansavimo galimybių Šv. Jono bažnyčios bokšto atkūrimui;

2.2. bendromis pastangomis skatinti trečiųjų šalių dalyvavimą, atkuriant Šv. Jono bažnyčios bokštą;

2.3. priimti bendru sutarimu sprendimus, susijusius su bendrais Šalių reikalais.

3. **Savivaldybės administracija įsipareigoja**.

3.1. suteikti visokeriopą informacinę, teisinę bei kitą nefinansinę pagalbą Parapijai, siekiant gauti Europos Sąjungos fondų paramą Šv. Jono bažnyčios bokšto atkūrimo projektams;

3.2. tarpininkauti derybose dėl Europos Sąjungos finansavimo instrumentų;

3.3. bendradarbiauti su parapija, rengiant ir teikiant paraiškas Europos Sąjungos fondams;

3.4. teikti informaciją bei kitą nefinansinę pagalbą, reikalingą sutarties tikslų įgyvendinimui;

3.5. dėti visas pastangas, kad per įmanomai trumpiausius terminus būtų nagrinėjami visi Parapijos prašymai, suteikiami reikalingi leidimai, derinimai ir išduodami kiti reikalingi dokumentai;

3.6. bendradarbiauti su Parapija santykiuose su valstybės, Europos Sąjungos ir tarptautinėmis institucijomis, įstaigomis ir organizacijomis;

3.7. atkūrus Šv. Jono bažnyčios bokštą, užtikrinti XVI–XVIII a. miestiečių palaikų, surastų žemės sklype Turgaus g. 37, perlaidojimą.

4. **Parapija įsipareigoja**:

4.1. ieškoti finansavimo šaltinių Šv. Jono bažnyčios bokšto atkūrimo projektams;

4.2. dėti pastangas, siekiant gauti Europos Sąjungos fondų paramą Šv. Jono bažnyčios bokšto atkūrimo Parapijai priimtinomis sąlygomis;

4.3. Parapijai nusprendus teikti paraišką paramai iš Europos Sąjungos fondų gauti, užtikrinti galimybių studijos, investicinio projekto bei techninio projekto parengimą pagal nustatytas finansavimo sąlygas Parapijos ir (ar) trečiųjų šalių lėšomis;

4.4. įsteigti juridinį asmenį investiciniam projektui vykdyti, jeigu to reikės Europos Sąjungos fondų paramai gauti.

**III. SUTARTIES GALIOJIMAS IR NUTRAUKIMAS**

5. Ši sutartis įsigalioja nuo jos pasirašymo momento ir galioja iki įsipareigojimų pagal šią sutartį įvykdymo.

6. Visi šios sutarties pakeitimai ir papildymai galioja, jeigu jie yra sudaryti raštu ir pasirašyti abiejų Šalių.

7. Ši sutartis gali būti nutraukiama abiejų Šalių rašytiniu susitarimu, Projektui negavus lėšų ir (ar) nebegalint gauti reikiamų lėšų Projekto finansavimui.

8. Sutartis vienos Šalies iniciatyva gali būti nutraukiama tik dėl svarbių priežasčių, kitą Šalį įspėjus prieš 3 mėnesius.

**IV. KITOS SĄLYGOS**

9. Jeigu viena Šalis nevykdo ar netinkamai vykdo savo įsipareigojimus pagal šią sutartį, rašytiniu nukentėjusios Šalies prašymu sutartį pažeidusi šalis per 30 (trisdešimt) dienų nuo tokio prašymo pateikimo dienos turi pažeidimą ištaisyti.

10. Bet kurį iš šios sutarties kylantį ginčą ar nesutarimą sutarties šalys susitaria spręsti derybų būdu. Neišsprendus ginčo derybų būdu, jis sprendžiamas įstatymų ir kitų teisės aktų nustatyta tvarka.

11. Sutarties šalys patvirtina, kad jos yra įregistruotos Lietuvos Respublikos įstatymų nustatyta tvarka ir jų veikla neprieštarauja steigimo dokumentuose nurodytai veiklai.

12. Ši sutartis sudaryta dviem vienodą juridinę galią turinčiais egzemplioriais lietuvių kalba – po vieną kiekvienai šaliai.

**V. ŠALIŲ REKVIZITAI**

|  |  |
| --- | --- |
| Klaipėdos m. evangelikų liuteronų parapija | Klaipėdos miesto savivaldybės administracija |
| Pylimo g. 2, LT-91249 Klaipėda | Liepų g. 11, LT-91502 Klaipėda |
| Kodas 191827719 | Kodas 188710823 |
| Tel. (8 46) 31 44 73 | Tel. (8 46) 39 60 09, faks. (8 46) 41 00 47 |
| Parapijos klebonas | Savivaldybės administracijos direktorė |
| Reicholdas Moras | Judita Simonavičiūtė |
| A. V. | A. V. |